b'\n_START_ARTICLE_\nDarfur\n_START_PARAGRAPH_\nDarfur (tudi Dar Fur) je pokrajina na zahodnem obmo\xc4\x8dju Sudana, ki meji na Libijo, \xc4\x8cad in Centralnoafri\xc5\xa1ko republiko. Obsega podro\xc4\x8dje pribli\xc5\xbeno 509.056 km\xc2\xb2 (kar je pribli\xc5\xbena velikost Nem\xc4\x8dije) gorskega sveta, poseljenega z va\xc5\xa1kim prebivalstvom, ki \xc5\xbeivi v zelo te\xc5\xbekih \xc5\xbeivljenjskih razmerah. Trenutno so izpostavljeni \xc5\xa1e vpadom muslimanskih milic. V ozadju teh dogodkov naj bi bili rudna bogastva in velike multinacionalke (Chevron, Shell).\n_START_SECTION_\nKriza v Darfurju\n_START_PARAGRAPH_\nKriza v Darfurju je izbruhnila 26. februarja 2003 zaradi su\xc5\xa1e, \xc5\xa1irjenja pu\xc5\xa1\xc4\x8dav in prenaseljenosti. Gre za spopad med nomadskimi plemeni (ve\xc4\x8dinoma Arabci), ki jih podpira sudanska vlada, in \xc4\x8drnskimi poljedelci. Kriza \xc5\xa1e vedno traja, terjala pa je do leta 2009 med 6 milijoni prebivalcev (kolikor naj bi jih \xc5\xa1tel Darfur leta 2003) 2,7 milijona beguncev in nekaj nad 300.000 mrtvih. Mnogi za razse\xc5\xbenost krize krivijo tudi neodlo\xc4\x8den odziv mednarodne skupnosti in nemo\xc4\x8d humanitarnih organizacij da pride do tistih skupin prebivalstva, katere so pomo\xc4\x8di najbolj potrebne. V Darfurju gre tudi za genocid nad prebivalstvom nearabskega porekla._NEWLINE_K pomo\xc4\x8di je pozival tudi slovenski predsednik Janez Drnov\xc5\xa1ek. 17. novembra 2006 je sudanska vlada privolila v mirovno misijo enot Zdru\xc5\xbeenih narodov, vendar je kasneje predstavnike mirovnih sil izgnala iz dr\xc5\xbeave ter prepre\xc4\x8dila prihod preiskovalcev Zdru\xc5\xbeenih narodov. Marca 2009 je Mednarodno kazensko sodi\xc5\xa1\xc4\x8de izdalo nalog za aretacijo sudanskega predsednika Omarja Hassana al Ba\xc5\xa1irja zaradi vojnih zlo\xc4\x8dinov in zlo\xc4\x8dinov proti \xc4\x8dlove\xc5\xa1tvu v Darfurju. Al Ba\xc5\xa1ir je prvi voditelj dr\xc5\xbeave, proti kateremu je bil izre\xc4\x8den tak ukrep v \xc4\x8dasu, ko je bil \xc5\xa1e na oblasti, a ta avtoritete mednarodnega sodi\xc5\xa1\xc4\x8da ne priznava.'